Επιβράβευση των προσπαθειών του Δήμου Δελφών για τις παραλίες του στο πρόγραμμα «Γαλάζιες Σημαίες»

info@infok.gr (Super User)
Wed, 11 Jun 2014 09:58:25 GMT

Ο Δήμος Δελφών με χαρά σας ενημερώνει ότι και για τη φετινή κολυμβητική περίοδο θα κυματίζει η γαλάζια σημαία στις τέσσερις παραλίες του εν λόγω προγράμματος. Οι ακτές: Μαϊάμι και Τροκαντερό της ΔΕ Ιτέας, Καλαφάτης και Άγιοι Πάντες της ΔΕ Γαλαξειδίου, πέρασαν με επιτυχία τα περσινά πολύ αυστηρά τεστ και περιλαμβάνονται πια και στον φετινό κατάλογο των ελληνικών παραλιών βραβευμένων με γαλάζια σημαία.

Ο Δήμος Δελφών αισθάνεται ιδιαίτερη ικανοποίηση, γιατί μετά από πολλά χρόνια απουσίας από το θεσμό, έρχεται να επιβραβευτεί για δεύτερη συνεχόμενη φορά για τις παραλίες του. Παραλίες που προετοιμάστηκαν με φροντίδα, συντονισμένη εργασία και επαγγελματισμό σε κάθε επίπεδο, κάτι που οδήγησε και στην φετινή κατάθεση των φακέλων με επιτυχία. Τα προβλήματα πολλά και όχι μόνον για το Δήμο μας. Η βούληση όμως για ενίσχυση της τουριστικής υπεραξίας του Δήμου μας στο παράλιο μέτωπο αποτελεί τμήμα της στρατηγικής που υλοποιείται για την ανάπτυξη του τουρισμού στον τόπο μας και για την οποία κάθε συμπόρευση μόνον θετικά αποτελέσματα μπορεί να φέρει.

Στόχος του Δήμου Δελφών, όπως και πέρσι, είναι να δώσει σε κάθε δημότη-πολίτη του το μήνυμα ότι τα δεδομένα του Καλλικρατικών Δήμων δημιούργησαν μεγάλες απαιτήσεις σε επίπεδο σχεδιασμού για κάθε τομέα, που έτσι και στον τουρισμό, απαίτησε την από τη βάση του ολοκληρωμένη μελέτη και που μπορεί να επιτευχθεί φυσικά μόνον μέσα από τις συντονισμένες δράσεις όλων μας.

Ευχόμαστε σε όλους μία επίσης καλή κολυμβητική περίοδο, με την προσπάθεια για ακόμη περισσότερες δημιουργικές πρωτοβουλίες να βρίσκεται πάντα σε εξέλιξη για το κοινό καλό, το οποίο στις μέρες μας πια, απαιτεί και την προσωπική βούληση από τον καθένα στο να διατηρήσει ό,τι θετικό χτίζεται και όχι να μάχεται για να το απαξιώσει. Η θετική μας σκέψη ας οδηγεί το μέλλον μας.

ΑΠΟ ΤΟ ΓΡΑΦΕΙΟ ΤΥΠΟΥ