Η ΟΜΙΛΙΑ ΤΟΥ ΔΗΜΑΡΧΟΥ ΝΙΚΟΛΑΟΥ ΔΗΜ. ΦΟΥΣΕΚΗ ΣΤΗΝ ΤΕΛΕΤΗ ΤΗΣ ΚΟΠΗΣ ΤΗΣ ΠΙΤΤΑΣ ΤΟΥ ΔΗΜΟΥ ΔΕΛΦΩΝ ΤΟ ΣΑΒΒΑΤΟ 11.01.2014

info@infok.gr (Super User)
Sat, 11 Jan 2014 19:54:57 GMT

ΘΕΜΑ: Η ΟΜΙΛΙΑ ΤΟΥ ΔΗΜΑΡΧΟΥ ΝΙΚΟΛΑΟΥ ΔΗΜ. ΦΟΥΣΕΚΗ ΣΤΗΝ ΤΕΛΕΤΗ ΤΗΣ ΚΟΠΗΣ ΤΗΣ ΠΙΤΤΑΣ ΤΟΥ ΔΗΜΟΥ ΔΕΛΦΩΝ ΤΟ ΣΑΒΒΑΤΟ 11.01.2014.

….Φίλες και φίλοι,

Βρισκόμαστε ήδη στην αρχή της τέταρτης και τελευταίας χρονιάς της τρέχουσας αυτοδιοικητικής περιόδου 2010 – 2014. Μιας περιόδου που η αυτοδιοίκηση στην πατρίδα μας κινήθηκε διά μέσου των συμπληγάδων της πρωτοφανούς κρίσης, οικονομικής και όχι μόνο, που διέρχεται από το 2009 και μέχρι σήμερα η χώρα μας. Πληρώνοντας βαρύτατο τίμημα, το πιο βαρύ από όλους τους φορείς διοίκησης της Χώρας, αφού είδε τα έσοδά της από κρατικές επιδοτήσεις να μειώνονται ανά Δήμο κατά 60 περίπου τοις εκατό σε σχέση με τις κρατικές επιχορηγήσεις που λάμβαναν οι αντίστοιχοι Καποδιστριακοί Δήμοι που μας αποτελούν, το έτος 2009.

Μέσα σε αυτό το περιβάλλον ο νέος Καλλικρατικός Δήμος των Δελφών δημιουργήθηκε και πορεύτηκε υπό τη διοίκησή μας, έχοντας γνώμονα τις προεκλογικές μας δεσμεύσεις για:

1. Τη δημιουργία ενός ισχυρού Δήμου, με πλήρεις υπηρεσίες και διοικητικό οργανόγραμμα που να ανταποκρίνεται στις τεράστιες ανάγκες και δυσκολίες της εποχής.

2. Την θωράκιση του Δήμου με την οικονομική του εξυγίανση και τον οικονομικό εξορθολογισμό της λειτουργίας του.

3. Την επαρκή αντιμετώπιση των θεμάτων της καθημερινότητας σε σχέση με το κατοχυρωμένο υψηλό βιοτικό επίπεδο των δημοτών μας.

4. Την υποστήριξη των υποδομών παιδείας, πολιτισμού και αθλητισμού του Δήμου μας και την υποστήριξη και ενίσχυση των κοινωνικών υποδομών, για να αντιμετωπιστεί η λαίλαπα της οικονομικής εξαθλίωσης μερίδας συμπολιτών μας εξαιτίας της πρωτοφανούς κρίσης της Χώρας.

5. Τις εντάξεις και υλοποιήσεις έργων και μελετών, κυρίως χωροταξικών και πολεοδομικών μελετών, στις ευρωπαϊκές χρηματοδοτήσεις του τέταρτου κοινοτικού πλαισίου στήριξης (ΕΣΠΑ), αλλά και σε άλλα χρηματοδοτικά προγράμματα , πράγμα στο οποίο ο Δήμος Δελφών, ήδη σε απόλυτους αριθμούς, είναι πρωταθλητής Δήμος στην Περιφέρεια Στερεάς Ελλάδος.

Θα προσπαθήσω εν συντομία να αναφερθώ συνοπτικά στα έργα και τις ημέρες της Δημοτικής μας αρχής σε καθέναν από τους παραπάνω πέντε τομείς.

Βεβαίως όλα όσα θα πω παρακάτω, έχουν ήδη παρουσιαστεί και έχουν δημοσιευτεί αναλυτικά στον Δημόσιο Απολογισμό του έργου μας που έγινε σε αυτήν εδώ την αίθουσα, τον περασμένο Αύγουστο, στην ειδική συνεδρίαση του Δημοτικού Συμβουλίου, με μοναδικό Θέμα τον Απολογισμό των πεπραγμένων μας.

Η Δημιουργία του Καλλικρατικού Δήμου Δελφών.

Αγαπητοί φίλοι,

Η διαδικασία μετάβασης του Δήμου Δελφών στην «Καλλικρατική» εποχή της αυτοδιοίκησης, ήταν εξαιρετικά επίπονη και κοπιώδης. Ο νέος μας Δήμος, αποτελούμενος από τους οκτώ (8), «Καποδιστριακούς» Δήμους της πάλαι ποτέ επαρχίας Παρνασσίδος του Νομού Φωκίδος, είναι σε έκταση ο δέκατος μεγαλύτερος από τους συνολικά 325 Δήμους της Χώρας. Τα «καλλικρατικά» του χαρακτηριστικά ήταν κατά την εκκίνηση εφαρμογής της μεταρρύθμισης το 2011, εξαιρετικά έντονα. Συνένωση μεγάλου αριθμού Δήμων, μεγάλη έκταση, διαφορετικό φυσικό ανάγλυφο από περιοχή σε περιοχή, τρείς διαφορετικές κοινωνικές και οικονομικές αναφορές των δημοτικών και τοπικών διαμερισμάτων που τον αποτελούν, ανυπαρξία πολύ μεγάλου κέντρου του Δήμου με αδιαμφισβήτητα οργανωμένες εξ αρχής υπηρεσίες.

Για να αντιληφθεί κάποιος το μέγεθος της δυσκολίας του εγχειρήματος αρκεί να αναλογιστεί:

Ι. Το γεγονός της πανσπερμίας των πρακτικών που ακολουθούσε στην άσκηση της διοίκησης κάθε ένας από τους οκτώ Δήμους που συνενώθηκαν. Έπρεπε άμεσα αυτές οι πρακτικές να ομογενοποιηθούν και ομογενοποιήθηκαν.

ΙΙ. Το γεγονός του οικονομικού ανοίγματος των περίπου 22 εκατομμυρίων ευρώ που παραλάβαμε (14 εκ. ευρώ οφειλές σε έργα, προμήθειες και υπηρεσίες και 8 εκ ευρώ σε δάνεια), από τους πρώην δήμους μας. Όσον αφορά τα δάνεια έχουν ρυθμιστεί, όσον αφορά τα υπόλοιπα χρεωστούμενα, τα έχουμε αποπληρώσει σχεδόν στο σύνολό τους.

ΙΙΙ. Το γεγονός ότι η συντριπτική πλειοψηφία των υπαλλήλων μας και των στελεχών μας, αναγκάστηκε να αλλάξει όχι μόνο αντικείμενο δουλειάς αλλά και χώρο, ακόμα και πόλη εργασίας.

IV. Το γεγονός ότι οι κρατικοί πόροι που διαχειρίζεται ετησίως από το 2011 και εντεύθεν ο Δήμος Δελφών, όπως βεβαίως και όλοι οι άλλοι Δήμοι της χώρας, είναι κατά 60% μειωμένοι σε σχέση με τους πόρους που διαχειρίστηκαν οι αντίστοιχοι Δήμοι που μας αποτελούν, το έτος 2009.

Δημιουργήσαμε βήμα – βήμα αγαπητοί συνδημότες, ένα ισχυρό Δήμο, στηριγμένο σε ισχυρής απόδοσης διευθύνσεις και τμήματα, που υπό την καθοδήγηση των υπεύθυνων αιρετών, διαθέτουν υπηρεσίες και παράγουν αποτελέσματα αξιοζήλευτα και ομολογημένα σε δημόσια φόρα, από πολλούς υπηρεσιακούς παράγοντες και αιρετούς εκπροσώπους της Περιφέρειάς μας.

Θεωρώ το μεγαλύτερο επίτευγμα της δημοτικής μας αρχής αυτήν την προσπάθεια και τα αποτελέσματά της. Είμαι υποχρεωμένος να συγχαρώ τους συνεργάτες μας δημοτικούς υπαλλήλους, τους επικεφαλείς όλων των δ/νσεων και των τμημάτων, για την καθοριστική προσφορά τους στην επιτυχία του εγχειρήματος. Και να τους δηλώσω για μια ακόμα φορά, ότι είμαστε μαζί στον αγώνα εναντίον της απαξίωσης του θεσμού που επιμελώς επιχειρείται, με πολλούς τρόπους, που στο τέλος έχουν όλοι την ίδια κατάληξη. Ό,τι τους λείπει να το παίρνουν από την αυτοδιοίκηση.

Η οικονομική αυτοτέλεια και η θωράκιση του Δήμου Δελφών.

Αγαπητοί Φίλοι, δεν μπορεί πλέον να εννοηθεί Δήμος αν δεν έχει εξασφαλιστεί η οικονομική του αυτοτέλεια και η αυτάρκειά του. Για πρώτη φορά σήμερα δημοσίως θα αναφερθώ συνολικά σε τρείς εξαιρετικά σημαντικές επιτυχίες του Δήμου μας που τον θωρακίζουν οικονομικά και εγγυώνται την στιβαρή ύπαρξη του εις το μέλλον.

1. Οι οικονομικές εκκρεμότητες που παραλάβαμε από τους πρώην Καποδιστριακούς Δήμους έχουν ήδη διευθετηθεί. Όπως και παραπάνω αναφέραμε, μιλάμε για το ποσό περίπου των 22 εκατομμυρίων ευρώ που παραλάβαμε ως εκκρεμότητες από τους πρώην δήμους μας (14 εκ. ευρώ οφειλές σε έργα, προμήθειες και υπηρεσίες και 8 εκ ευρώ σε δάνεια). Όσον αφορά τα δάνεια έχουν ρυθμιστεί, όσον αφορά τα υπόλοιπα χρεωστούμενα, έχουν ήδη αποπληρωθεί σχεδόν στο σύνολό τους.

2. 29,5 εκατομμύρια ευρώ, με τους τόκους, ήταν το ποσό που με τελεσίδικες δικαστικές αποφάσεις διεκδικούσε η ΕΥΔΑΠ για την παροχή νερού στο Δήμο μας από το 1985 μέχρι σήμερα. Δηλαδή διεκδικούσε 1,5 ετήσιο προϋπολογισμό του Δήμου Δελφών. Θηλιά στο λαιμό του Δήμου μας. Η θηλιά αυτή, αφαιρέθηκε οριστικά πριν τρείς μήνες. Η ΕΥΔΑΠ πληρώθηκε το κεφάλαιο των 13 περίπου εκ. ευρώ από το Υπουργείο των Εσωτερικών και οι απαιτήσεις της διεγράφησαν εξ ολοκλήρου. Χρειάστηκαν μαραθώνιες συνεννοήσεις του Δημάρχου, από την έναρξη της θητείας μας, με στελέχη του Υπουργείου και της ΕΥΔΑΠ καθώς και τον ίδιο τον Υπουργό Μιχελάκη, για την οριστική Διευθέτηση του Θέματος. Στις συνεννοήσεις που συνεχίζονται ακόμη και σήμερα για το τι θα ισχύει από εδώ και στο εξής, υποστηρίζουμε πάντα την δίκαιη θέση μας για μηδενική χρέωση της παροχής του νερού της λίμνης του Μόρνου από την ΕΥΔΑΠ στο Δήμο Δελφών.

3. Από την τρέχουσα χρονιά προσβλέπουμε στα ποσά που ήδη λαμβάνει ο Δήμος Δελφών από τις Ανανεώσιμες Πηγές Ενέργειας (ΑΠΕ), να προστεθούν τα επί πλέον ποσά από την μεγάλη επένδυση ανεμογεννητριών της Δεσφίνας καθώς και τα οφειλόμενα ποσά από την εξορυκτική δραστηριότητα του Βωξίτη, που χρόνια τώρα διεκδικούμε και επιτέλους ήδη ολοκληρώνονται οι τελευταίες υπουργικές αποφάσεις που απαιτούνται για την εκταμίευσή τους. Τα χρήματα αυτά είναι κατοχυρωμένα πλέον μετά από αγώνες και μαραθώνιες συνεννοήσεις. Συνολικά περισσότερα από 2,5 εκατομμύρια ευρώ επιπλέον προσβλέπουμε να εισρέουν ετησίως στο ταμείο του Δήμου Δελφών, που αντιστοιχούν σε ποσοστό περίπου 12% του εκτελούμενου ετήσιου προϋπολογισμού του Δήμου μας.

Αγαπητοί Συμπολίτες,

Είναι σαφές ότι ο Δήμος Δελφών τα επόμενα χρόνια, θα είναι ένας δυνατός, αυτάρκης και οικονομικά εύρωστος Δήμος. Απαραίτητη προϋπόθεση και βάση, για να παίξει τον ρόλο που του αναλογεί και στον αναπτυξιακό τομέα στην επερχόμενη ανάκαμψη της Χώρας που όλοι προσδοκούμε.

Η μάχη της καθημερινότητας.

Η δύσκολη και αέναη μάχη της καθημερινότητας, δίνεται από τις υπηρεσίες μας με συνέπεια και επιμονή. Σε εποχές που πολλοί Δήμοι ανά την Ελλάδα έχουν καταρρεύσει , εμείς στεκόμαστε επαρκώς σταθεροί και κυρίως όρθιοι. Αγαπητοί φίλοι καθόλου αυτονόητο δεν είναι σήμερα αυτό. Στους τομείς της αποκομιδής των απορριμμάτων και των ανακυκλούμενων υλικών, της καθαριότητας και του ευπρεπισμού των κοινοχρήστων χώρων, του πρασίνου, της ύδρευσης και της αποχέτευσης, του ηλεκτροφωτισμού και της συντήρησης της οδοποιίας, οι υπηρεσίες της Διεύθυνσης Περιβάλλοντος δίνουν κάθε μέρα τη μάχη απ΄άκρον εις άκρον του Δήμου μας, από τον Αθανάσιο Διάκο ως τη Δεσφίνα και από τους Άγιους Πάντες ως τη Σουβάλα, καταγράφοντας συνεχώς, καθημερινώς, νίκες στις συγκρούσεις με τα προβλήματα. Διευθετώντας επίσης θέματα δεκαετιών όπως η ύδρευση του Γαλαξειδίου , της Κίρρας και άλλα πολλά. Δίπλα μας οι πρόεδροι και τα μέλη των τοπικών μας συμβουλίων. Οι ήρωες του «Καλλικράτη», που μπροστάρηδες στα χωριά μας παλεύουν καθημερινά μαζί μας, για την εξυπηρέτηση του κοινού σκοπού.

Η υποστήριξη των υποδομών παιδείας, πολιτισμού και αθλητισμού του Δήμου μας και η υποστήριξη και ενίσχυση των κοινωνικών μας υποδομών.

Θεωρώ κορυφαία στιγμή της Δημαρχιακής μας θητείας, την καθοριστική συμβολή του Δήμου μας στη διατήρηση τμήματος του ΤΕΙ στην Άμφισσα, μετά τη λαίλαπα της μεταρρύθμισης στην παιδεία. Δεν θα επεκταθώ περισσότερο. Όλες οι ενέργειες του Δήμου Δελφών για το Θέμα αυτό έχουν αναλυτικά παρουσιαστεί και δημοσιοποιηθεί με συγκεκριμένες δράσεις, ημερομηνίες και αποτελέσματα.

Η επαρκής υποστήριξή μας σε όλα τα σχολεία μας τόσο στη λειτουργία τους όσο και στη βελτίωση των υποδομών τους καθώς και η ιδιαίτερη φροντίδα μας στα ειδικά σχολεία, απετέλεσε και εξακολουθεί βεβαίως να αποτελεί, κύριο μέλημά μας σε αγαστή συνεργασία με την εκπαιδευτική κοινότητα του Δήμου και του Νομού μας και τους συλλόγους γονέων και κηδεμόνων των σχολείων μας.

Στον πολιτισμό, τα μουσεία μας και οι βιβλιοθήκες μας λειτουργούν κανονικά. Διατηρήσαμε τα ωδεία μας και τις φιλαρμονικές μας και σε πολλές περιπτώσεις τα αναβαθμίσαμε. Είμαστε περήφανοι για το Ναυτικό Μουσείο Γαλαξειδίου του οποίου τη λειτουργία εξορθολογίσαμε. Ολοκληρώσαμε το ιστορικό μουσείο του Δεσπότη Σαλώνων Ησαΐα στη Δεσφίνα και βρισκόμαστε κοντά στην ολοκλήρωση των μουσείων του Χρισσού και της Καστριώτισσας. Βραβευτήκαμε από την Ευρωπαϊκή Ένωση σε ειδική τελετή που έγινε στις Βρυξέλλες, για έργα στη Χάρμαινα και ήδη τη λειτουργούμε, εφαρμόζοντας τον αρχικό μας σχεδιασμό. Πραγματοποιήσαμε ένα κατά γενική ομολογία εξαιρετικό συνέδριο για το Κάστρο της Αμφίσσης και κινήσαμε τη διαδικασία για την αντιμετώπιση των πολλών θεμάτων που αντιμετωπίζει. Ήδη ολοκληρώνεται ο σχεδιασμός για την τουριστική πολιτική του Δήμου μας, του Δήμου Δελφών, για την υποστήριξη και την ανάδειξη του τουριστικού μας προϊόντος. Υποστηρίξαμε με συνέπεια την εναλλακτική ανάπτυξη του Δήμου μας με δημιουργία υποδομών και την υποστήριξη δράσεων στην ορειβασία, την αναρρίχηση, τον ανεμοπτερισμό, την ιστιοπλοΐα, την κολύμβηση, το ποδόσφαιρο και την ποδηλασία. Για πρώτη φορά μετά από πολλά χρόνια ο Δήμος Δελφών απέκτησε «Γαλάζιες σημαίες» σε τέσσερις παραλίες του.

Ιδιαίτερη ήταν η φροντίδα μας στην ανάπτυξη των αθλητικών υποδομών του Δήμου μας. Η συντριπτική πλειοψηφία των γηπέδων μας συντηρήθηκαν, συμπληρώθηκαν και αναβαθμίστηκαν, ενώ έχουν ήδη ετοιμαστεί μελέτες για την συντήρηση των περισσοτέρων εκ των υπολοίπων.

Εξαιρετική ακόμα θεωρώ την ανταπόκρισή μας και στον κοινωνικό ρόλο που καλούμαστε να παίξουμε για τους δημότες μας εν μέσω της σφοδρότερης κρίσης που η χώρα μας βιώνει. Με την ίδρυση και την υποδειγματική λειτουργία των κοινωνικών παντοπωλείων και των ιατρείων μας, τους παιδικούς μας σταθμούς, τα ΚΑΠΗ μας και τις άλλες κοινωνικές υπηρεσίες πρόνοιας που παρέχουμε.

Τα έργα και οι μελέτες

Είναι ένα από τα πιο δυνατά μας σημεία φίλες και φίλοι. Όσοι γνωρίζουν αντιλαμβάνονται πλήρως τι σημαίνει ένταξη 45 έργων στο ΕΣΠΑ και σε άλλα προγράμματα, μέσα σε τρία χρόνια, συνολικού προϋπολογισμού μεγαλύτερου των 40 εκ. ευρώ. Είμαστε στους κορυφαίους Δήμους στην Ελλάδα σε εντάξεις και υλοποιήσεις έργων και χωροταξικών και πολεοδομικών μελετών. Ενώ έχουμε ακόμα υποβάλλει σε διάφορα προγράμματα περισσότερες από 15 προτάσεις, όπου αναμένουμε νέες εντάξεις. Δεν θα μείνω στο γεγονός ότι αναλογικά με το πληθυσμιακό μέγεθος μας, είμαστε σε εντάξεις μεταξύ των πρώτων Δήμων. Ασφαλώς όμως πρόκειται για σημαντική επιτυχία αν αναλογιστεί κανείς ότι τα περισσότερα εξ αυτών των έργων μελετήθηκαν και ωρίμασαν αυτή τη περίοδο.

Μεγάλα έργα υποδομών δρομολογούνται ή ήδη κατασκευάζονται στα οποία ο Δήμος μας είναι επικεφαλής ή συμμετέχει ενεργά στην προσπάθεια. Η κατασκευή του ΧΥΤΥ και του εργοστασίου κομποστοποίησης των οργανικών υλικών, έργα αποχέτευσης και ύδρευσης, αναπλάσεις κάθε είδους, ενίσχυση των υποδομών μας στον εναλλακτικό τουρισμό, οργάνωση, προβολή και πώληση του συνολικού τουριστικού προϊόντος του Δήμου Δελφών, υποδομές στον αθλητισμό και την παιδεία με τα κτίρια του ΤΕΙ σε εξέλιξη, η άρδευση του Ελαιώνα, έργα πολιτισμού.

Ξεχωριστή αναφορά οφείλω να κάνω στον χωροταξικό και πολεοδομικό σχεδιασμό. Με υπερηφάνεια ανακοινώσαμε πριν μερικές μέρες την ολοκλήρωση των Γενικών Πολεοδομικών Σχεδίων της Αμφίσσης και της Δεσφίνας με την έκδοση των σχετικών ΦΕΚ. ΓΠΣ και ΣΧΟΟΑΠ είναι σε εξέλιξη και στις υπόλοιπες εξ Δημοτικές μας Ενότητες. Πολεοδομικά σχέδια βαλτωμένα για δεκαετίες όπως οι εφαρμογές των επεκτάσεων της Αμφίσσης, των Δελφών, της Κίρρας, και της Δεσφίνας, είναι πλέον σε πλήρη εξέλιξη, χρηματοδοτούμενα από ίδιους πόρους του Δήμου Δελφών.

Τέλος φίλοι και φίλες, είμαστε υπερήφανοι για τη λειτουργία όλων μας στο Δημοτικό μας συμβούλιο. Ένα κατεξοχήν πολιτικό όργανο, με πλουραλισμό απόψεων και θέσεων πολιτικών και αυτοδιοικητικών, με ισχυρές αντιπαραθέσεις που ποτέ όμως δεν ξέφυγαν από τα όρια που περιχαράσσουν τον πολιτισμό.

Αγαπητοί Συνδημότες,

Το 2014 θα είναι σίγουρα για τη χώρα μας το κρισιμότερο έτος της σοβούσης ήδη επί πενταετία, κρίσης. Θα χρειαστούμε όλοι δύναμη, αντοχή και σωφροσύνη.

Εύχομαι σε όλους μας υγεία για την καινούργια χρονιά που ήδη διανύουμε.

Χρόνια Πολλά σε όλους σας!

Νικόλαος Δημ. Φουσέκης

Δήμαρχος Δελφών

Άμφισσα, 11.01.2014.