ΑΝΑΘΕΩΡΗΣΗ ΤΟΥ ΓΕΝΙΚΟΥ ΠΟΛΕΟΔΟΜΙΚΟΥ ΣΧΕΔΙΟΥ (ΓΠΣ) ΙΤΕΑΣ. ΤΗΝ ΤΕΤΑΡΤΗ 11.12. ...

info@infok.gr (Super User)
Thu, 30 Mar 2017 21:05:30 GMT

ΘΕΜΑ: ΑΝΑΘΕΩΡΗΣΗ ΤΟΥ ΓΕΝΙΚΟΥ ΠΟΛΕΟΔΟΜΙΚΟΥ ΣΧΕΔΙΟΥ (ΓΠΣ) ΙΤΕΑΣ. ΤΗΝ ΤΕΤΑΡΤΗ 11.12.2013, ΠΑΡΟΥΣΙΑΣΤΗΚΕ ΣΤΗΝ ΙΤΕΑ ΚΑΙ ΒΡΙΣΚΕΤΑΙ ΣΕ ΔΗΜΟΣΙΑ ΔΙΑΒΟΥΛΕΥΣΗ Η Β1 ΦΑΣΗ ΤΟΥ.

Ο Δήμος Δελφών παρουσίασε την Τετάρτη το απόγευμα, (11.12.2013), στο «Κυριακοπούλειο» Δημοτικό Κατάστημα στην Ιτέα, το Β1 Στάδιο της αναθεώρησης του Γενικού Πολεοδομικού Σχεδίου (Γ.Π.Σ.) της Δημοτικής Ενότητος Ιτέας του Δήμου Δελφών. Πρόκειται ουσιαστικά για την παρουσίαση του Σχεδιασμού της αναθεώρησης. Το Στάδιο Β1 θα μείνει αναρτημένο και στη διάθεση των δημοτών, σε δημόσια διαβούλευση για δύο (2) μήνες, και στη συνέχεια θα συγκεντρωθούν οι προτάσεις των φορέων και των φυσικών προσώπων. Αυτές θα εξετασθούν σύμφωνα με την ισχύουσα νομοθεσία, και όποιες κριθούν ορθές θα ενσωματωθούν στο σχεδιασμό. Έτσι θα προκύψει το τελικό σχέδιο Β1, το οποίο θα πρέπει να τύχει της τελικής εγκρίσεως του Δημοτικού Συμβουλίου του Δήμου Δελφών πριν προωθηθούν οι διαδικασίες για τις τελικές εγκρίσεις του από τις αρμόδιες Υπηρεσίες του κράτους.

Την παρουσίαση πραγματοποίησε η ομάδα των μελετητών και την παρακολούθησε πλήθος κόσμου.

Ο Δήμαρχος Δελφών Νίκος Φουσέκης δήλωσε σχετικά:

«Όπως κατ΄ επανάληψη έχω αναφέρει, μέσα σε μια εξαιρετικά δύσκολη εποχή για τη χώρα στην οποία η αυτοδιοίκηση πληρώνει βαρύτατο τίμημα με μείωση των διατιθέμενων σ΄ αυτήν κρατικών πόρων κατά ποσοστό μεγαλύτερο από 60%, ο Δήμος Δελφών συνεχίζει την εκπόνηση του χωροταξικού του σχεδιασμού, ως παρακαταθήκη και προοπτική για την αειφόρο ανάπτυξη του τόπου μας. Σε αυτό τον αγώνα έχουμε αξιοποιήσει στο έπακρο τις κοινοτικές χρηματοδοτήσεις του ΕΣΠΑ.

Εκτός από την σημερινή παρουσίαση που αφορά την αναθεώρηση του ΓΠΣ της Δημοτικής Ενότητας Ιτέας, εξελίσσονται ταυτόχρονα τα χωροταξικά σχέδια και των υπολοίπων Δημοτικών Ενοτήτων μας. Δεσφίνας, Αμφίσσης, Καλλιέων, Παρνασσού, Γαλαξειδίου, Γραβιάς και Δελφών. Επίσης έχει ενεργοποιηθεί πλήρως ο πολεοδομικός σχεδιασμός του Δήμου μας. Η εφαρμογή της επέκτασης του σχεδίου πόλεως της Κίρρας, η αναθεώρηση και η επέκταση του σχεδίου πόλεως Αμφίσσης, η εφαρμογή στο έδαφος των κορυφών των οικοδομικών τετραγώνων της επέκτασης του σχεδίου πόλεως Ιτέας, η μελέτη πράξης εφαρμογής σχεδίου πόλεως Πολυδρόσου, η πολεοδομική μελέτη επέκτασης και η πράξη εφαρμογής του σχεδίου πόλεως Δελφών, η πολεοδομική μελέτη επέκτασης και αναθεώρησης σχεδίου πόλεως Δεσφίνας και η οριοθέτηση του οικισμού του Επταλόφου, ενεργοποιήθηκαν πλήρως και βρίσκονται σε εξέλιξη. Ειδικά τα Γενικά Πολεοδομικά Σχέδια Αμφίσσης και Δεσφίνας ολοκληρώνονται άμεσα με τη έκδοση των σχετικών αποφάσεων της Γενικής Γραμματέως Αποκεντρωμένης Διοίκησης Θεσσαλίας – Στερεάς Ελλάδας στα αντίστοιχα Φ.Ε.Κ.

Τέλος ο Δήμος μας έχει παραδώσει τις προτάσεις του για τις χρήσεις γης εντός των ορίων του Εθνικού Δρυμού Παρνασσού και τις χρήσεις γης εντός της Ζώνης Β΄ προστασίας του Αρχαιολογικού χώρου των Δελφών και αναμένει τις τελικές εγκρίσεις τους από τα συναρμόδια Υπουργεία.»

Από το Γραφείο Τύπου