Δημοπρατήθηκε το έργο µε τίτλο: «Αντικατάσταση δικτύων ύδρευσης Ιτέας»

info@infok.gr (Super User)
Mon, 07 Jul 2014 11:43:18 GMT

Δημοπρατήθηκε την Τρίτη, 20/05/2014 το έργο µε τίτλο: «Αντικατάσταση δικτύων ύδρευσης Ιτέας» και προϋπολογισμό 1.087.000,00 €, που έχει ενταχθεί και χρηματοδοτείται, ύστερα από πρόταση του Δήμου Δελφών, από το Επιχειρησιακό Πρόγραμμα «Θεσσαλίας – Στερεάς Ελλάδας - Ηπείρου 2007 - 2013».

Στον διαγωνισμό που διεξήχθη έλαβαν μέρος δεκατέσσερα (14) εργολαβικά σχήματα και τα ποσοστά έκπτωσης που δόθηκαν κυμάνθηκαν από 22,19 % έως 49,60 %. Εντός των επομένων ημερών η διαδικασία θα ολοκληρωθεί με την ανακήρυξη του οριστικού αναδόχου και την υπογραφή συμφωνητικού και θα αρχίσει η κατασκευή του έργου.

Πρόκειται ουσιαστικά για την επανένταξη του συγκεκριμένου έργου ύστερα από τα τεράστια προβλήματα που αντιμετώπισε η αρχική εργολαβία, τόσο πριν όσο και μετά την δημοπράτησή της (ενστάσεις και προσφυγές κατά την διαδικασία δημοπράτησης, αιφνίδιος θάνατος του αναδόχου που είχε αναλάβει την κατασκευή του, διάλυση της σύμβασης με τον επόμενο ανάδοχο με υπαιτιότητά του, ανεφάρμοστες προβλέψεις της αρχικής μελέτης του «Καποδιστριακού» Δήμου Ιτέας που είχε συντάξει ιδιωτικό γραφείο υπό την επίβλεψη της τ. ΤΥΔΚ Ν. Φωκίδας).

Το αντικείμενο του έργου περιλαμβάνει αντικατάσταση τμημάτων του εσωτερικού δικτύου συνολικού μήκους 7.57 6μμ, δηλαδή την αναβάθμιση σχεδόν του συνόλου του. Αναλυτικά θα αντικατασταθούν 6.626 μμ αγωγού από HDPE 110 και 950 μμ από HDPE 200. Προβλέπεται επίσης η κατασκευή δεκατεσσάρων (14) πυροσβεστικών κρούνων, επτά (7) αεραεξαγωγών Φ50, δεκαπέντε (15) φρεατίων εκκένωσης και δεκατριών (13) φρεατίων δικλείδας επισκέψεων. Για τη σύνδεση των νέων τμημάτων αγωγών με το υφιστάμενο δίκτυο της Ιτέας υπολογίζεται ότι θα χρειαστούν 29 συνδέσεις με Φ80-Φ100 και μία σύνδεση με Φ200.

Ο Δήμαρχος Δελφών Αθανάσιος Μανάνας δήλωσε σχετικά:

«Η αντικατάσταση του δικτύου ύδρευσης της Ιτέας αποτελεί ίσως το ποιο δύσκολο εγχείρημα της παρούσας δημοτικής θητείας. Παρότι υπήρξε μία από τις πρώτες εντάξεις έργων που πέτυχαμε ως Δημοτική αρχή παράγοντες πέραν της θελήσεώς μας και χωρίς καμία υπαιτιότητα του Δήμου Δελφών, έθεσαν σε κίνδυνο την χρηματοδότηση του έργου. Πλέον μία από τις πλέον απαραίτητες υποδομές της Ιτέας παίρνει τον δρόμο της κατασκευής. Θέλω να ευχαριστήσω όλους τους εμπλεκόμενους (υπηρεσιακούς και αιρετούς παράγοντες του Δήμου Δελφών και των άλλων αρμόδιων υπηρεσιών της Περιφέρειας Στερεάς Ελλάδας) και ιδιαίτερα τις τεχνικές μας υπηρεσίες που κατάφεραν να φέρουν σε πέρας ένα τόσο πολύπλοκο και δύσκολο εγχείρημα».

Από το Γραφείο Τύπου