Υπογράφηκε η σύμβαση και ξεκινά η κατασκευή του έργου: «Αποπεράτωση Ύδρευσης Άμφισσας» που χρηματοδοτείται από το ΕΣΠΑ ...

info@infok.gr (Super User)
Wed, 11 Jun 2014 09:50:40 GMT

Ο Δήμος Δελφών ανακοινώνει ότι υπογράφηκε η σύμβαση κατασκευής του έργου με τίτλο: «Αποπεράτωση Ύδρευσης Άμφισσας». Η χρηματοδότηση του έργου προέρχεται από το Ε.Σ.Π.Α. (Επιχειρησιακό Πρόγραμμα «Θεσσαλίας – Στερεάς Ελλάδας - Ηπείρου 2007 - 2013») και το ΕΤΠΑ, ανέρχεται σε 407.000,11 €, ενώ το τελικό ποσό της σύμβασης, που επιτεύχθηκε ύστερα από την διαδικασία δημοπράτησης που προηγήθηκε, ανέρχεται σε 390.720,09 € με Φ.Π.Α. (με έκπτωση 4,00 %). Το έργο προβλέπεται να ολοκληρωθεί σε εκατόν ογδόντα (180) ημέρες από την υπογραφή της σύμβασης που πραγματοποιήθηκε την 20η/05/2014 μεταξύ του Δημάρχου Δελφών κ. Αθανασίου Μανανά και του εκπροσώπου της αναδόχου εταιρείας: «Αρτέμιος Καλούτσας–Γεώργιος Τσατσαρώνης Ο.Ε.».

Πρόκειται ουσιαστικά για την υλοποίηση του υπολειπόμενου τμήματος του έργου του εκσυγχρονισμού της ύδρευσης της Αμφίσσης. Με την κατασκευή του έργου ολοκληρώνεται ουσιαστικά ο εκσυγχρονισμός του δικτύου ύδρευσης της πόλης της Αμφίσσης που περιλαμβάνει την αντικατάσταση του εσωτερικού δικτύου ύδρευσης με σωλήνες πολυαιθυλενίου 3ης γενιάς συνολικού μήκους 1,7 χιλιομέτρων και την κατασκευή των απαραίτητων συνοδών έργων για τον έλεγχο και λειτουργία του δικτύου (φρεάτια, αποκαταστάσεις κ.λ.π.).

Ο Δήμαρχος Δελφών Αθανάσιος Μανανάς δήλωσε σχετικά:

«Ένα έργο που «ταλαιπώρησε» τον Δήμο μας παίρνει τον δρόμο της ολοκλήρωσής του. Όπως είναι γνωστό η πρώτη του εργολαβία ξεκίνησε στην αρχή της Δημοτικής μας θητείας, δυστυχώς όμως απρόβλεπτα προβλήματα των αναδόχων, κατέστησαν την πρώτη απόπειρα υλοποίησής του ημιτελή. Με την ολοκλήρωσή του η Άμφισσα θα αποτελεί μία από τις ελάχιστες πανελλαδικά πόλεις με πλήρως εκσυγχρονισμένο δίκτυο ύδρευσης. Όπως είναι γνωστό η πρώτη του εργολαβία ξεκίνησε στην αρχή της Δημοτικής μας θητείας, δυστυχώς όμως απρόβλεπτα προβλήματα των αναδόχων, κατέστησαν τότε την υλοποίησή του ημιτελή. Ευτυχώς όμως με την συνεχή προσπάθεια των εμπλεκόμενων αυτοδιοικητικών μου συναδέλφων, των τεχνικών μας υπηρεσιών και την αμέριστη συμπαράσταση των λοιπών εμπλεκομένων φορέων της Περιφέρειας Στερεάς Ελλάδας κ.α., τους οποίους ευχαριστώ, η χρηματοδότηση δεν χάθηκε και το έργο έφτασε στην συμβασιοποίησή του και αρχίζει πλέον η κατασκευή του με προφανή θετικά αποτελέσματα για την τοπική κοινωνία της Άμφισσας.

Από το Γραφείο Τύπου