Εντάχτηκε στο ΕΣΠΑ με προϋπολογισμό 385.410,30 €, η πρόταση του Δήμου Δελφών με τίτλο: «Προμήθεια κάδων συλλογής και δράσεων ...

info@infok.gr (Super User)
Wed, 11 Jun 2014 10:00:47 GMT

Σας ανακοινώνουμε ότι ύστερα από την αρ. οικ. 123796/27-03-2014 απόφαση του Γ.Γ. Χωροταξίας και Αστικού Περιβάλλοντος του ΥΠΕΚΑ, κ. Σωκράτη Αλεξιάδη εντάχθηκε στο Επιχειρησιακό Πρόγραμμα «Περιβάλλον – Αειφόρος Ανάπτυξη» η πρόταση του Δήμου Δελφών με τίτλο: «Προμήθεια κάδων συλλογής και δράσεων ευαισθητοποίησης για την εφαρμογή του προγράμματος διαλογής στην πηγή αστικών βιοαποβλήτων Νομού Φωκίδας» με κωδικό MIS 457767.

Πρόκειται ουσιαστικά για το τρίτο αποφασιστικό βήμα που ολοκληρώνει την εξασφάλιση των απαραίτητων χρηματοδοτήσεων (σχεδόν 14,5 εκ. ευρώ) για την υλοποίηση ενός από τα μεγαλύτερα περιβαλλοντικά / αναπτυξιακά προγράμματα των τελευταίων δεκαετιών για την περιοχή του Δήμου Δελφών μαζί με τα ήδη ενταχθέντα έργα που αφορούν την Κατασκευή του Χώρου Υγειονομικής Ταφής Υπολειμμάτων (X.Y.T.Y), του εργοστασίου κομποστοποίησης και των Σταθμών Μεταφόρτωσης Απορριμμάτων του Νομού Φωκίδας.

Το προτεινόμενο έργο αφορά στην ανάπτυξη της εφαρμογής ενός ολοκληρωμένου Προγράμματος Διαλογής στην πηγή Αστικών Βιοαποβλήτων, και πιο συγκεκριμένα:

(α) στην προμήθεια κάδων για την οργάνωση της διαλογής στην πηγή των βιοαποβλήτων.

(β) στην υλοποίηση δράσεων ευαισθητοποίησης του κοινού για την υλοποίηση του συστήματος διαλογής στην πηγή των βιοαποβλήτων.

Το έργο θα εξυπηρετεί το σύνολο των Καλλικρατικών Δήμων του Νομού Φωκίδας (Δ. Δελφών και Δ. Δωρίδος) - εκτός του πρώην Δήμου Ευπαλίου που έχει αποχωρήσει επί Καποδίστρια από τον Σύνδεσμο Διαχείρισης Απορριμμάτων Ν. Φωκίδας για να ενταχθεί στον αντίστοιχο της Ναυπάκτου. Το προδιαλεγμένο βιοαποδομήσιμο υλικό θα συλλέγεται και θα οδηγείται στη Μονάδα Κομποστοποίησης Προδιαλεγμένου Υλικού, η οποία θα συν-χωροθετηθεί με τον Χ.Υ.Τ.Υ. στη θέση «Βαρτός» της Δ.Ε. Άμφισσας, εντός γηπέδου συνολικής έκτασης 139.500 m2. Η λειτουργία του εν λόγω προγράμματος, σε συνδυασμό με το πρόγραμμα ανακύκλωσης, έχει ως στόχο να οδηγούνται τελικά στο ΧΥΤΥ μόνο τα υπολείμματα των παραγόμενων στερεών αποβλήτων.

Σημειώνεται ότι για το σύνολο των Δήμων Δελφών και Δωρίδος θα ακολουθηθεί το σύστημα κεντρικών κάδων διαλογής, με εξαίρεση της Δ.Ε. Γραβιάς και Δεσφίνας όπου θα εφαρμοστεί πιλοτικά το σύστημα πόρτα-πόρτα.

Ο Δήμαρχος Δελφών Νίκος Φουσέκης δήλωσε σχετικά:

«Μετά την δημοπράτηση της κατασκευής του εργοστασίου της Κομποστοποίησης, του Χώρου Υγειονομικής Ταφής Υπολειμάτων (Χ.Υ.Τ.Υ.). και την ένταξη των Σταθμών Μεταφόρτωσης Απορριμμάτων Ν. Φωκίδας στο ΕΣΠΑ, η σημερινή ένταξη αποτελεί το τέλος ενός μακροχρόνιου αγώνα για την ωρίμανση και χρηματοδότηση των συγκεκριμένων προτάσεων και την απαρχή της τελικής μας προσπάθειας για την κατασκευή και την εύρυθμη λειτουργία τους. Θα υπενθυμίσω την τεράστια σημασία των συγκεκριμένων υποδομών στα πλαίσια:

- της ορθολογικής διαχείρισης του απορριμμάτων του Δήμου μας και κατ’ επέκταση του Νομού μας,

- του αναπτυξιακού του χαρακτήρα από την άποψη των δημιουργούμενων άμεσων και έμμεσων θέσεων εργασίας και οικονομικών ωφελειών που θα προκύψουν για τον Δήμο Δελφών από την λειτουργία του,

- της περιβαλλοντικής διαχείρισης αφού καταπολεμάται οριστικά η ανεξέλεγκτη απόθεση απορριμμάτων που χρόνια έχει ταλανίσει τον Δήμο μας όπως συμβαίνει και σε όλη την Ελληνική Επικράτεια.

- της επάρκειας του Δήμου Δελφών, να σχεδιάζει, να ωριμάζει, να εντάσσει και να κατασκευάσει πολυσύνθετα έργα μεγάλου προϋπολογισμού.

- της περιβαλλοντικής συνείδησης που πρέπει να ενδυναμωθεί στους συνδημότες μας αφού με την δική τους συνδρομή και πράξη, επικεντρώνοντας ιδιαίτερα στην πρωτογενή διαλογή στην πηγή των οργανικών στερεών αποβλήτων, το σύστημα θα ανταποδώσει την λειτουργία του στο κοινωνικό μας σύνολο. Το στοίχημα για όλους μας είναι στην ευαισθητοποίηση των συμπολιτών μας, στους οποίους πιστεύω ότι θα ανταποκριθούν, όπως άριστα έπραξαν και με το σύστημα της ανακύκλωσης μέσω των μπλε κάδων.

Θέλω ξανά να ευχαριστήσω τις υπηρεσίες μας και τα πολιτικά μας στελέχη για την ανταπόκρισή τους στις μεγάλες απαιτήσεις της συγκεκριμένης ένταξης. Τονίζω επίσης ότι χωρίς την καθοριστική συμβολή του Συνδέσμου Διαχείρισης Απορριμμάτων Νομού Φωκίδας, του Προέδρου του, αντιδημάρχου κ. Ευστάθιου Μαντζώρου, των Διοικητικών Συμβούλων του συγκεκριμένου Νομικού Προσώπου (πρώην και νυν) και των στελεχών του, οι προσπάθειές μας πιθανά να είχαν μείνει ατελείς και γι΄ αυτό τον λόγο τους συγχαίρω και τους ευχαριστώ θερμά».

Από το Γραφείο Τύπου