Υπογράφηκε η σύμβαση μίσθωσης ακινήτου από το Δήμο Δελφών για την στέγαση της Πυροσβεστικής Υπηρεσίας Ιτέας

info@infok.gr (Super User)
Thu, 30 Mar 2017 21:05:47 GMT

ΘΕΜΑ: Υπογράφηκε η σύμβαση μίσθωσης ακινήτου από το Δήμο Δελφών για την στέγαση της Πυροσβεστικής Υπηρεσίας Ιτέας.

Υπεγράφη η σύμβαση μίσθωσης ακινήτου από το Δήμο Δελφών με σκοπό την στέγαση της Πυροσβεστικής Υπηρεσίας Ιτέας, αξιοποιώντας την σχετική δυνατότητα που παρέχει ο νόμος σε τέτοιες περιπτώσεις. Πρόκειται ουσιαστικά για την ολοκλήρωση της δέσμευσης που είχε αναλάβει ο Δήμος Δελφών, ανταποκρινόμενος στο εύλογο αίτημα της Πυροσβεστικής Υπηρεσίας που επανειλημμένα είχε τεθεί κατά το παρελθόν. Το συγκεκριμένο ακίνητο επιλέγει μέσω σχετικού διαγωνισμού και καλύπτει πλήρως τις τεχνικοοικονομικές προδιαγραφές που τέθηκαν σε συνεργασία με την Πυροσβεστική Υπηρεσία. Το ακίνητο βρίσκεται στο 1ο χλμ της Εθνικής οδού Ιτέας-Άμφισσας, έχει συνολική επιφάνεια κτιρίων μετά γηπέδου 2.208,25 τ.μ. και εντός της επιφανείας του υφίστανται κεντρικό κτίριο, γραφεία και επαρκής υπαίθριος χώρος 1.500,00 τ.μ. για την στάθμευση μεγάλων οχημάτων. Το μηνιαίο μίσθωμα ανέρχεται σε 1.170,00 € και θα παραμείνει σταθερό για τα εννέα χρόνια που διαρκεί η μίσθωση. Τονίζεται ότι έχει ληφθεί μέριμνα εκτός των άλλων για αυτόματη λήξη της μίσθωσης σε περίπτωση που η υπηρεσία μεταφερθεί σε κτίριο που προσφέρθηκε δωρεάν ή οργανωθεί έτσι που δεν επαρκεί ο μισθωμένος χώρος.

Με την συγκεκριμένη μίσθωση και σε αγαστή συνεργασία με την Πυροσβεστική Υπηρεσία, οι πολίτες της Ιτέας και της ευρύτερης περιοχής θα συνεχίσουν να απολαμβάνουν τις υπηρεσίες πολιτικής προστασίας που τους αναλογούν.

Ο Δήμαρχος Δελφών Νίκος Φουσέκης, δήλωσε σχετικά:

«Η ύπαρξη των βασικών υποδομών του κράτους σε πόλεις όπως η Ιτέα είναι υποχρέωση της πολιτείας χωρίς να είναι πάντα αυτονόητο ότι τηρείται. Η στέγαση της Πυροσβεστικής Υπηρεσίας Ιτέας στο συγκεκριμένο χώρο που μισθώνει πλέον ο Δήμος Δελφών, δεν θα βελτιώσει μόνο το επίπεδο των παρεχόμενων υπηρεσιών πολιτικής προστασίας προς τους συμπολίτες μας αλλά αποτελεί και παρακαταθήκη για την συνέχιση της ύπαρξης της συγκεκριμένης υπηρεσίας στην πόλη της Ιτέας. Ο Δήμος Δελφών θα είναι πάντα στην πρώτη γραμμή για την διαρκή αναβάθμιση των δημοσίων υπηρεσιών της περιοχής μας είτε ανήκουν στον οργανισμό του είτε όχι και η συγκεκριμένη ενέργεια το αποδεικνύει έμπρακτα».