Ολοκληρώθηκε με επιτυχία η 1Η ΓΙΟΡΤΗ ΡΟΥΜΕΛΙΩΤΙΚΗΣ ΚΟΥΖΙΝΑΣ

info@infok.gr (Super User)
Wed, 11 Jun 2014 09:55:07 GMT

O Δήμος Δελφών έχει τη χαρά και την τιμή να σας ενημερώσει ότι ολοκληρώθηκε με ιδιαίτερη επιτυχία η 1η Γιορτή Ρουμελιώτικης Κουζίνας που συνδιοργάνωσαν ο Δήμος Δελφών, η Σχολή Τουριστικής Εκπαίδευσης Γαλαξειδίου και η Λέσχη Αρχιμαγείρων Ελλάδας. Η γαστρονομική αυτή γιορτή πραγματοποιήθηκε την Κυριακή 4 Μαΐου 2014, στο Γαλαξείδι. Μία γιορτή η οποία ξεπέρασε κάθε προσδοκία και που έφερε κοντά το σύνολο σχεδόν της παραδοσιακής γαστρονομικής αλυσίδας του τόπου μας και που προσπάθησε να αναδείξει τον πλούτο της ευλογημένης αυτής γης των Δελφών.

Ήταν μία γιορτή που εξέπληξε με το μέγεθος των συμμετοχών και των επισκεπτών, σε βαθμό να δημιουργηθεί πραγματικά η ανάγκη του να επανασχεδιαστεί σε νέες βάσεις η γιορτή αυτή και να μετασχηματιστεί σε έναν οργανωμένο γαστρονομικό θεσμό για τον τόπο μας που θα μπορεί να φιλοξενηθεί σε όλη την επικράτεια του Δήμου Δελφών.

Διαγωνίστηκαν με τα ιδιαίτερα πιάτα τους 105 συνταγές του τόπου μας. Και πιστέψτε μας, το έργο της επιτροπής αξιολόγησης υπό τον Ηλία Μαμαλάκη, μόνο εύκολο δεν ήταν. Κύριο κριτήριο ήταν να αποτελούν παραδοσιακή συνταγή που έχει μείνει ζωντανή στο χρόνο, να εκπροσωπεί τα χαρακτηριστικά της ρουμελιώτικης κουζίνας, να συμπορεύεται με τη σύγχρονη γαστρονομία και φυσικά το μεράκι στην παρασκευή και την παρουσίαση του πιάτου. Η καταγραφή των συμμετοχών ανέδειξε με τρανό τρόπο τη συνεργασία των γενεών του τόπου μας στο να καταγράψουν γνωστές αλλά και άγνωστες συνταγές της καθημερινότητάς τους και που διαχρονικά κουβαλούν ιδιαίτερες γεύσεις, μνήμες και ιστορίες. Η πληθώρα δε των ντόπιων φρέσκων αλλά και σπιτικά συντηρημένων υλικών παραγωγής των συνταγών ήταν κάτι που εντυπωσίασε και που καταγράφηκε αναλυτικά στα πλαίσια της δημιουργίας μίας συγκεντρωμένης εργασίας καταγραφής της παραδοσιακής ρουμελιώτικης κουζίνας.

Την κριτική επιτροπή αποτελούσαν οι:

Ηλίας Μαμαλάκης

Κων/νος Μουζάκης (Λέσχη Αρχιμαγείρων Ελλάδας)

Αναστάσιος Τόλης (Λέσχη Αρχιμαγείρων Ελλάδας)

Ευάγγελος Κυριαζής (Λέσχη Αρχιμαγείρων Ελλάδας)

Νικόλαος Σαράντος (Λέσχη Αρχιμαγείρων Ελλάδας)

Ανδρέας Μαγκλάρας (Σχολή Τουρ. Εκπ. Γαλαξειδίου)

Νικόλαος Αργυρίου (οινοποιός)

Νικητές του πρώτου βραβείου της «Χρυσής Ελιάς» στις κατηγορίες του γαστρονομικού διαγωνισμού είναι:

Στην κατηγορία «ΦΑΓΗΤΟ», ο κ. Γιώργος Μηνάς από το Γαλαξείδι με μυδοπίλαφο.

Στην κατηγορία «ΠΙΤΑ», η κα Κατίνα Τζίβα από την Ιτέα με μακαρονόπιτα.

Στην κατηγορία «ΓΛΥΚΟ», η κα Παναγιώτα Αργύρη από τη Δεσφίνα με τηγανίτες.

Στη γιορτή συμμετείχαν δεκάδες ντόπιοι παραγωγοί καθώς και επιλεγμένοι επισκέπτες παραγωγοί, οι οποίοι είχαν την ευκαιρία να αναδείξουν τα προϊόντα τους στο κοινό και να συνομιλήσουν με όλους για κάθε πτυχή των προϊόντων αυτών, συμπεριλαμβανομένων και των δημιουργικών προτάσεων χρήσης.

Εντυπωσιακή ήταν η παρουσία των σπουδαστών και των καθηγητών της Σχολής Τουριστικής Εκπαίδευσης Γαλαξειδίου που έδωσαν τον καλύτερο εαυτό τους, ειδικά στο κομμάτι της μαγειρικής τέχνης όπου κυρίαρχο θέμα ήταν το ψάρι και οι δημιουργικές του συνταγές βασισμένες στην παράδοση του τόπου.

Χορηγοί, συμπαραστάτες και εθελοντές στη διοργάνωση ήταν οι:

ΓΑΛΑΞΕΙΔΙ ΘΑΛΑΣΣΙΕΣ ΚΑΛΛΙΕΡΓΕΙΕΣ

ΗΛΕΚΤΡΟΛΟΥΞ ΕΛΛΑΣ

ΑΜΠΕΛΩΝΕΣ ΠΑΡΝΑΣΣΟΥ

ΜΠΥΡΑ DELPHΙ

ΦΡΟΥΤΑ – ΛΑΧΑΝΙΚΑ, ΑΓΓΕΛΗΣ ΓΙΩΡΓΟΣ

ΖΑΧΑΡΟΠΛΑΣΤΕΙΟ ΑΡΧΟΝΤΙΚΟ

ΠΑΠΑΓΕΩΡΓΙΟΥ ΠΕΤΡΟΣ – ΠΛΑΖ ΚΑΛΑΦΑΤΗ

ΠΑΝΑΓΙΩΤΗΣ ΒΑΣΙΛΕΙΑΣ Α.Ε.

ΦΩΤΟΓΡΑΦΗΣΗ ΗΛΙΑΣ ΜΑΣΣΑΡΟΣ

ΣΥΛΛΟΓΟΣ ΞΕΝΟΔΟΧΩΝ & ΤΟΥΡΙΣΤΙΚΩΝ ΚΑΤΑΛΥΜΑΤΩΝ ΓΑΛΑΞΙΔΙΟΥ-ΑΓΙΩΝ ΠΑΝΤΩΝ

ΝΑΥΤΑΘΛΗΤΙΚΟΣ ΟΜΙΛΟΣ ΓΑΛΑΞΕΙΔΙΟΥ

ΣΥΛΛΟΓΟΣ ΓΥΝΑΙΚΩΝ ΓΑΛΑΞΕΙΔΙΟΥ

ΟΜΑΔΑ ΕΘΕΛΟΝΤΩΝ ΓΑΛΑΞΕΙΔΙΟΥ

Οι μεγαλύτερες ευχαριστίες πηγαίνουν στο σύνολο των πολιτών του Δήμου μας που με μεράκι και κέφι παρασκεύασαν και παρουσίασαν τις συνταγές τους, πολλές από τις οποίες είχαμε πολλά χρόνια να δούμε εκτός σπιτιού. Σε όλους αυτούς που μόχθησαν για να παρουσιάσουν τα καλύτερα στοιχεία της ρουμελιώτικης γαστρονομίας, μπορούμε να υποσχεθούμε ότι η επόμενη διοργάνωση θα είναι επίσης αντάξια των δημιουργιών τους και ότι η κληρονομιά αυτής της προσπάθειας να αναδειχθεί με την ομορφότερο και λειτουργικότερο τρόπο έτσι ώστε να γίνει ουσιαστική παρακαταθήκη για τον ευλογημένο αυτό τόπο της δελφικής γης.

Τέλος θέλουμε να ευχαριστήσουμε:

Τον Ηλία Μαμαλάκη για την απλόχερη και ακάματη υποστήριξή του σε μία προσπάθεια που πραγματικά -όπως γνωρίζει και εκείνος πολύ καλά- απαιτεί αγάπη και πολλή πολλή θετική ενέργεια.

Την Σχολή Τουριστικής Εκπαίδευσης Γαλαξειδίου, με το σύνολο του δυναμικού της, για τον επαγγελματισμό και την υπέροχη επίδειξη της δεινότητας με την οποία εφοδιάζουν τον τουρισμό της χώρας μας μέσα από το μεγάλο εκπαιδευτικό τους έργο.

Τη Λέσχη Αρχιμαγείρων Ελλάδας για τη θέρμη και τη στήριξη που παρείχε από το μετερίζι της στο να καταφέρει η γιορτή αυτή να περάσει το πάντα ισχυρό -και στη γαστρονομία- μήνυμα του «όταν όλοι μαζί θέλουν, όλοι μαζί πετυχαίνουν».

Ένα ακόμη ισχυρό τουριστικό προϊόν του Δήμου Δελφών μόλις ξαναγεννήθηκε. Ας το απολαύσουμε όλοι.

ΑΠΟ ΤΟ ΓΡΑΦΕΙΟ ΤΥΠΟΥ