ΑΝΟΙΚΤΗ ΕΠΙΣΤΟΛΗ ΤΟΥ ΔΗΜΑΡΧΟΥ ΔΕΛΦΩΝ ΝΙΚΟΛΑΟΥ ΔΗΜ. ΦΟΥΣΕΚΗ ΣΕ ΑΠΑΝΤΗΣΗ ΤΗΣ ΑΠΟ 26.01. ...

info@infok.gr (Super User)
Thu, 30 Mar 2017 21:08:53 GMT

ΑΝΟΙΚΤΗ ΕΠΙΣΤΟΛΗ

ΤΟΥ ΔΗΜΑΡΧΟΥ ΔΕΛΦΩΝ ΝΙΚΟΛΑΟΥ ΔΗΜ. ΦΟΥΣΕΚΗ

ΣΕ ΑΠΑΝΤΗΣΗ ΤΗΣ ΑΠΟ 26.01.2014 ΑΝΟΙΚΤΗΣ ΕΠΙΣΤΟΛΗΣ ΤΩΝ «ΠΟΛΙΤΩΝ ΣΤΟ ΠΡΟΣΚΗΝΙΟ».

Σε απάντηση της άκρως δυσφημιστικής και βλαπτικής για εμένα ανοικτής επιστολής σας της 26ης.01.2013, που αφορά την υπόθεση στο «Αλαφόκαστρο» των Δελφών και προκειμένου οι αποδέκτες της επιστολής σας και οι Πολίτες του Δήμου Δελφών να ενημερωθούν σωστά, σας γνωρίζω τα παρακάτω:

1. 1. Είναι ΑΠΟΛΥΤΩΣ ΨΕΥΔΗΣ, ΣΥΚΟΦΑΝΤΙΚΗ και ΕΞΟΧΩΣ ΒΛΑΠΤΙΚΗ γιά εμένα η αναφορά σας στην ανοικτή σας επιστολή ότι δήθεν η Εταιρεία «Δάβαρης – Αράχωβα ΕΠΕ», ή οποιαδήποτε άλλη Εταιρεία ή φυσικό πρόσωπο, σχετική με αυτήν, υπήρξαν ποτέ στο παρελθόν ή και εξακολουθούν να είναι σήμερα, ΠΕΛΑΤΕΣ δικοί μου ή ακόμα και του συνεργάτη μου στο παρελθόν, εξαδέλφου μου Πολιτικού Μηχανικού Λεωνίδα Φουσέκη. Δεν έχουμε καμία απολύτως σχέση με την Εταιρεία αυτή ή οποιαδήποτε άλλη Εταιρεία σχετική με αυτή και δεν γνωρίζουμε ούτε κατά πρόσωπο, ούτε έχουμε έρθει σε επαφή ποτέ με τους ιδιοκτήτες της ή με στελέχη της. Συνεπώς ο ισχυρισμός σας ότι προσωπικά εγώ ή οποιοσδήποτε άλλος καθ΄ υπόδειξή μου, δήθεν ενεργούμε προκειμένου η ως άνω Εταιρεία να έχει ευνοϊκή αντιμετώπιση για την υπόθεση στο «Αλαφόκαστρο» από τη Διεύθυνση Υπηρεσίας Δόμησης του Δήμου Δελφών, είναι εξόχως Ψευδής και Συκοφαντικός. Παρεμπιπτόντως σας γνωρίζω ότι ουδέποτε εις το παρελθόν υπήρξε πελάτης δικός μου ή του Τεχνικού μου Γραφείου, ο Παναγιώτης Καλτσής ή οποιοδήποτε άλλο μέλος της οικογένειάς του.

2. Όλοι οι εμπλεκόμενοι στην υπόθεση του «Αλαφόκαστρου», γνωρίζουν τι έχει συμβεί και αν υπάρχει δική μου ευθύνη στην υπόθεση. Επειδή η υπόθεση βρίσκεται δικαστικά σε εξέλιξη, δεν μου επιτρέπεται να πω τώρα περισσότερα. Θα έρθει η ώρα όμως που η δικαιοσύνη θα κρίνει και το δίκαιο θα αποδοθεί. Τότε, που «κάθε κατεργάρος θα πάει στο πάγκο του».

3. Η Διεύθυνση Υπηρεσίας Δόμησης του Δήμου Δελφών έχει μέχρι σήμερα πράξει και θα πράξει και στο μέλλον μέχρι να διεκπεραιωθεί η υπόθεση, όλα όσα επιτάσσει ο Νόμος. Επισυνάπτω σχετική απάντηση του αρμοδίου θεματικού αντιδημάρχου Παναγιώτη Ταγκαλή, η οποία έχει πρόσφατα δημοσιοποιηθεί και δημοσιευτεί στον τοπικό τύπο, σχετικά με τις μέχρι σήμερα ενέργειες της Πολεοδομίας για την υπόθεση στο «Αλαφόκαστρο».

4. Θεωρείτε προφανώς πολιτικό σας κέρδος να δημοσιοποιείτε με την υπογραφή σας υβριστικά και συκοφαντικά κείμενα τρίτων, αναλαμβάνοντας αντί αυτών την ευθύνη των δημοσιευμάτων. Δυστυχώς όμως πρέπει να γνωρίζετε ότι ζούμε σε πολύ μικρή κοινωνία. Όπου όλοι γνωρίζουν το ποιόν του καθενός μας, την διαδρομή του, τα πεπραγμένα του και τις επιδιώξεις του. Προφανώς δεν πρόκειται να «απαλλαγείτε» από την πολιτική μου παρουσία διά αυτής της οδού της συκοφαντίας και της δυσφήμισης, για τα οποία σας γνωρίζω ότι επιφυλάσσομαι για το μέλλον. Στην πολιτική όπως και στη ζωή, υπέρτατος κριτής όλων μας είναι ο λαός. Αυτός θα μας κρίνει για μια ακόμα φορά. Όχι με βάση ύβρεις και συκοφαντίες, αλλά με βάση τα πεπραγμένα και τη στάση ζωής όλων μας.

Άμφισσα, 27.01.2013

Νικόλαος Δημ. Φουσέκης

Δήμαρχος Δελφών

Η απάντηση του αρμοδίου Αντιδημάρχου για την Δ/νση Υπηρεσίας Δόμησης, κ. Παναγιώτη Ταγκαλή, για τις ενέργειες της Δ/νσης Υπηρεσίας Δόμησης του Δήμου Δελφών που αφορούν την υπόθεση. (Δημοσιεύθηκε στην εφημερίδα: «Ωρα της Φωκίδας» πριν από μερικές ημέρες).

Κα Γιαννούλη

Σε συνέχεια του από 11.01.14, σελ.1 και 3 δημοσιεύματός σας, σχετικά με τις ενέργειες που έχουν γίνει από πλευράς της Δ/νσης Υπηρεσίας Δόμησης (Υ.ΔΟΜ.), σας παραθέτω ιστορικό:

Η Υ.ΔΟΜ. εξέδωσε τις κάτωθι οικοδομικές άδειες :

α) την υπ’αριθμ. 415/2004 επ’ ονόματι «ΔΑΒΑΡΗΣ ΑΡΑΧΩΒΑ ΕΠΕ-ΠΑΝΑΓΙΩΤΗΣ ΔΑΒΑΡΗΣ»

β) την υπ’αριθμ. 473/2004 επ’ ονόματι «ΔΑΒΑΡΗΣ ΑΡΑΧΩΒΑ ΕΠΕ»

γ) την υπ’αριθμ. 470/2004 επ’ ονόματι «ΔΑΒΑΡΗΣ ΑΡΑΧΩΒΑ ΕΠΕ»

δ) την υπ’αριθμ. 374/2004 επ’ ονόματι «ΔΑΒΑΡΗΣ ΑΡΑΧΩΒΑ ΕΠΕ-ΠΑΝΑΓΙΩΤΗΣ ΔΑΒΑΡΗΣ»

ε) την υπ’αριθμ. 533/2004 επ’ ονόματι «ΔΑΒΑΡΗΣ ΑΡΑΧΩΒΑ ΕΠΕ», η οποία αναθεωρήθηκε με την υπ’αριθμ. 71/2006 αναθεώρηση.

Τα γήπεδα, εντός των οποίων εκδόθηκαν οι προαναφερόμενες οικοδομικές άδειες, βρίσκονταν στην θέση «ΚΟΡΟΜΠΗΛΙΑ-ΤΟΥΜΠΑΝΑΡΙΑ» κτηματικής περιφέρειας του πρώην Δήμου Δελφών, η οποία εμπίπτει εν μέρει εντός και εν μέρει εκτός της Β ΄ προστασίας του Αρχαιολογικού Χώρου Δελφών και ως εκ τούτου για την έκδοση αυτών ήταν απαιτητή η σχετική έγκριση της αρμόδιας Αρχαιολογικής Υπηρεσίας.

Οι αντίστοιχες εγκρίσεις είχαν χορηγηθεί από την αρμόδια Ι΄ ΕΚΠΑ Δελφών, πριν την υποβολή των αιτήσεων για την έκδοση των οικοδομικών αδειών από την Υ.ΔΟΜ., και συμπεριλήφθησαν στους σχετικούς φακέλους. Μετά από καταγγελίες και σχετική αλληλογραφία με την Ι΄ ΕΚΠΑ Δελφών, διαβιβάστηκε στην Υ.ΔΟΜ. το υπ’ αριθμ. ΥΠΠΟ/ΔΤΦΚ/355/47366/22-5-2008 έγγραφο της Γενικής Δ/νσης Αναστήλωσης Μουσείων και Γενικών Έργων του ΥΠ.ΠΟ, από το οποίο προέκυπτε ότι οι ιδιοκτησίες στις οποίες είχαν εκδοθεί οι σχετικές άδειες που προαναφέραμε εμπίπτουν στο σύνολο τους εντός της Ζώνης Β΄ του ευρύτερου Δελφικού Τοπίου.

Με το υπ’ αριθ. Φ.11/13/3893/05-09-2008 έγγραφο της Ι’ Εφορείας Προϊστορικών και Κλασσικών Αρχαιοτήτων Δελφών, γνωστοποιήθηκε στην Υ.ΔΟΜ., η ανάκληση των εν λόγω εγκρίσεων, μετά το υπ’ αριθμ. ΥΠΠΟ/ΓΔΑΠΚ/ΑΡΧ/Α1/Φ10/79624/3690/02-09-2008 έγγραφο της Γενικής Δ/νσης Αρχαιοτήτων & Πολιτιστικής Κληρονομιάς του Υπουργείου Πολιτισμού.

Η Υ.ΔΟΜ. ανακάλεσε τις υπ’ αριθμ. 415/2004, 473/2004, 470/2004, 374/2004, και 533/2004 οικοδομικές άδειες, με τις υπ’αριθμ. 6104/10-11-2008, 6106/10-11-2008, 6105/10-11-2008, 6103/10-11-2008 και 6108/10-11-2008 Αποφάσεις Ανάκλησης.

Επιπλέον, το Υπουργείο ΠΕΧΩΔΕ, Γενική Δ/νση Πολεοδομίας, Δ/νση Ο.Κ.Κ. με το υπ’αριθμ. 43533/22-10-2008 έγγραφο έδωσε κατευθύνσεις, μετά το υπ’αριθμ. 5256/03-10-2008 έγγραφο της Υ.ΔΟΜ., σχετικά με τις διαδικασίες που ακολουθούνται στην συγκεκριμένη περίπτωση (Γνωμοδότηση ΣΧΟΠ, Απόφαση Εξαίρεσης Κατεδάφισης κ.λ.π.) και κατά συνέπεια δεν ήταν δυνατόν να συνταχθούν εκθέσεις αυτοψίας αυθαιρέτων κατασκευών.

Εκ μέρους των ιδιοκτητών έχουν υποβληθεί Αιτήσεις Ακύρωσης, κατά των προαναφερόμενων Ανακλητικών Πράξεων της Υπηρεσίας μας, η εκδίκαση των οποίων εκκρεμεί στο Διοικητικό Εφετείο Λιβαδειάς μέχρι και σήμερα.

Ακολούθως μετά το υπ’ αριθμ. ΓΕΔΔ/Φ1694.10/3631/25-02-2013 έγγραφο του Γενικού Επιθεωρητή Δημόσιας Διοίκησης, και κατ’ εντολή αυτού, συντάχθηκαν Εκθέσεις Αυτοψίας Αυθαιρέτων Κατασκευών και συγκεκριμένα οι υπ’ αριθμ. 08/29-08-2013, 09/02-09-2013, 11/04-09-2013, 12/05-09-2013 και 13/05-09-2013.

Κατά αυτών ασκήθηκαν εμπρόθεσμα Προσφυγές προς το Συμβούλιο Πολεοδομικών θεμάτων και Αμφισβητήσεων (ΣΥ.ΠΟ.Θ.Α.), οι οποίες εκκρεμούν προς εξέταση. Στις προσφυγές αυτές αναφέρεται ότι οι αυθαίρετες κατασκευές έχουν ταυτόχρονα υπαχθεί στις διατάξεις του Ν. 4178/2013.

Δεν είναι δυνατόν να αποσταλούν Πρόστιμα Ανέγερσης & Διατήρησης ούτε Σχέδιο Κατεδάφισης μέχρι την τελεσιδικία της υπόθεσης από τον ΣΥΠΟΘΑ.